SL Uradni list Evropske unije C 95/29

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 95/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„SALZWEDELER BAUMKUCHEN“

ES št.: DE-PGI-0005-0733-15.12.2008

ZGO ( X ) ZOP ( )

1. Ime:

„Salzwedeler Baumkuchen“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Razred 2.4 Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz točke 1:

Okroglo večslojno pecivo s posameznimi neenakomerno razporejenimi sloji in sporadično oblikovanimi roglji. Za „Salzwedeler Baumkuchen“ („salzwedelski drevesasti kolač“) je značilno po slojih pečeno testo, ki daje kolaču v prerezu videz letnic drevesnega debla. „Baumkuchen“ je lahko visok do 90 cm in ima premer do 40 cm. V notranjosti je Baumkuchen po vzdolžni osi votel, premer votlega dela lahko znaša do 20 cm. Teža posameznega kosa znaša od 2 kg do 5 kg.

„Salzwedeler Baumkuchen“ se, potem ko je izdelan, običajno ne postavi na mizo v vsej svoji višini, ampak se narežejo obroči, katerih višina znaša največkrat med 5 in 50 cm, teža pa od 200 g do 4 000 g. Teža znaša največkrat med 300 g in 500 g. Obstajajo tudi „Baumkuchenspitzen“ („konice drevesastega kolača“), gladki trapezasti kosi dolžine približno 4 cm in debeline približno 1 cm.

Na površini drevesastih kolačev so lahko različne prevleke, v skladu s tem ločimo:

— „Baumkuchen“ s prevleko iz fondana,

— „Baumkuchen“ s temno čokolado,

— „Baumkuchen“ z belo čokolado,

— „Baumkuchen“ z mlečno čokolado in,

— „Baumkuchenspitzen“ („konice drevesastega kolača“), ki so v celoti prevlečene s (temno, mlečno ali belo) čokolado.

Sestava

1 kg masla ali maščobe iz masla, 1 kg moke, pšenični prah, pšenični škrob ali koruzni škrob v sestavi, značilni za posamezni proizvodni obrat,

0,8 do 1 kg rumenjaka oziroma ustrezna količina rumenjakov posameznih jajc,

0,8 do 1 kg beljaka oziroma ustrezna količina beljakov posameznih jajc,

0,8 do 1 kg sladkorja,

naravne arome, običajne za posamezni proizvodni obrat,

neobvezno – marelična marmelada,

prevleka iz sladkorne glazure (fondan) ali čokolade,

nobenih konzervansov,

nobenega pecilnega praška ali sredstev za vzhajanje.

V skladu z navedenimi količinami ima končni proizvod težo približno od 3,5 do 4,0 kg.

Merila kakovosti

Zunanjost proizvoda : privlačna oblika, narahlo nazobčana z roglji (razen konice drevesastega kolača), enakomerna prevleka oziroma glazura, ki kolač obilno prekriva, ima sijaj in je čista oblika (celotnega drevesastega kolača) : dolžina: 60 cm do 90 cm, zunanji premer: 12 cm do 40 cm, notranji premer: 6 do 20 cm Prevleka : sladkorna glazura, temna čokolada, mlečna čokolada ali bela čokolada Barva : odvisno od prevleke – bela do kremna, svetlo rjava ali temno rjava Konsistenca : enakomerna rahlost, rahlo sočna sredica Notranjost proizvoda : enakomerno obarvani zlatorjavi sloji, enakomerne dimenzije slojev

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Proizvodnja „salzwedelskega drevesastega kolača“ mora v celoti potekati na omejenem geografskem območju.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

Na prodajni etiketi so navedene tudi sestavine, teža in proizvajalec s poštno številko, imenom kraja in ulico.

3.8 Jedrnata opredelitev geografskega območja:

Geografsko območje obsega mesto Salzwedel, v mejah, kakršne je imelo leta 2006.

4. Povezava z geografskim območjem:

4.1 Posebnost geografskega območja:

Leta 1807 je slaščičarski pomočnik Johann Andreas Schernikow napisal recept za drevesasti kolač, na tem načinu priprave in recepturi pa vse do danes temelji proizvodnja prve tovarne teh drevesastih kolačev („1. Salzwedeler Baumkuchenfabrik“). Schernikow je okrog leta 1812 prejel meščanske pravice od mesta Salzwedel.

Iz prve polovice 19. stoletja so na voljo informacije v obliki sekundarnih objav, da se v Salzwedelu proizvajajo cevasti votli kolači z drevesasto obliko. Leta 1843 je bil „Salzwedeler Baumkuchen“ prvič omenjen v uradnih dokumentih.

Z rastočo industrializacijo v 2. polovici 19. stoletja je rasel sloj premožnih meščanov, ki so si lahko privoščili tudi kulinarične posladke iz drugih regij. V Salzwedelu je pogumna skupina pekov in slaščičarjev zagrabila priložnost in začela na podlagi obstoječih izkušenj s proizvodno tehnologijo proizvajati drevesaste kolače tudi za prodajo v oddaljena prodajna območja (Berlin, Hannover, srednjenemški prostor, pa tudi tuja mesta, kot sta Dunaj ali St. Petersburg). Nastala je obsežna proizvodnja drevesastih kolačev in „Salzwedeler Baumkuchen“ je postal znan po vsej Nemčiji in izven njenih meja. Čeprav ne obstaja preverjeno podatkovno gradivo, ki bi to potrjevalo, ni verjetno, da bi v katerem koli mestu Nemčije od konca 19. stoletja do 1. svetovne vojne in med obema vojnama bilo proizvedenih toliko drevesastih kolačev kot v mestu Salzwedel. Večina teh kolačev – med 80 % in 90 % – je bilo poslanih v druge kraje.

Za potrošnika je bil „Salzwedeler Baumkuchen“ že takrat prav poseben proizvod, ki je lahko prihajal le iz mesta Salzwedel in se je zaradi svojih posebnih odlik, ki so temeljile na načinu proizvodnje in recepturi, jasno razlikoval od drevesastih kolačev iz drugih regij.

Po prekinitvi, ki jo je povzročila vojna, se je po 2. svetovni vojni počasi spet razvila proizvodnja teh drevesastih kolačev. Izkušnje proizvajalcev in dolgoletna tradicija v mestu Salzwedel sta kljub razlastitvi največjega proizvajalca v letu 1958 ponovno omogočila poseben sloves salzwedelskih drevesastih kolačev. Zaradi pomanjkanja surovin se je maslo deloma nadomeščalo z margarino, sicer pa sta receptura in način proizvodnje ves čas ostala enaka. Tako kot prej se je kolač vse bolj pekel za izvoz, leto za letom so desettisoči teh izdelkov z imenom „Salzwedeler Baumkuchen“ odhajali zlasti v zahodne države.

4.2 Posebnost proizvoda:

„Salzwedeler Baumkuchen“ je regionalna pekovska posebnost z dolgo tradicijo, ki je znana tudi izven salzwedelske regije in uživa pri potrošniku prav poseben ugled.

Že skoraj 200 let se v mestu Salzwedel proizvaja drevesasti kolač, ki se od druge polovice 19. stoletja prodaja v vsej Nemčiji in tudi v tujini (prim. „Deutschland Spezialitätenküche“; izdajateljica: Christine Metzger, 1999, str. 46). Receptura in način proizvodnje sta zelo zahtevna, zato ima ta proizvod visoko ceno. Proizvodni postopek je bil enoten v vseh podjetjih: „Baumkuchen“ je večslojno pecivo, peče se na odprtem ognju, testo pa se sloj za slojem nanaša z zajemalko na vrteči se raženj. Isto velja za glavne sestavne dele recepture.

Uživa se predvsem ob praznikih, kot sta velika noč ali božič, ali pa ob rojstnih dnevih. Zaradi visokokakovostnih surovin, ki so potrebne za proizvodnjo drevesastega kolača, je bila ta proizvodnja v vojnih in kriznih obdobjih pogosto prekinjena, na primer v letih od 1914 do 1918 ali od 1939 do 1948.

Receptura in proizvodnja se že približno 150 let nista spremenili. Še vedno se konzervansi, pasterizacija in zmrzovanje ne uporabljajo, zato se „Salzwedeler Baumkuchen“ brez dvoma lahko šteje za sveže pecivo.

Že leta 1883 sta Dietrichs in Parisius pisala („Bilder aus der Altmark“, Založba J. F. Richter, Hamburg): „Sladokusci imajo drevesasti kolač Salzwedeler Baumkuchen veliko raje kot ostale kolače, ki se enako imenujejo, a prihajajo iz drugih krajev, zato je ta kolač na najboljši poti, da doseže svetovno slavo. Že zdaj potujejo tisoči zabojev s sladkim okusnim pecivom iz niza pekarn na pošto, od koder se pošiljajo ne le na vse konce Nemčije, ampak pogosto tudi v Rusijo in v Ameriko.“

V jubilejni publikaciji „100 Jahre Salzwedeler Wochenblatt“ (1932, str. 113) je v članku „Was weiß man vom Salzwedeler Baumkuchen?“ („Kaj vemo o salzwedelskem drevesastem kolaču?“) naslednja navedba:

„Če kjer koli poveste, da ste iz Salzwedela, obstaja 99-odstotna verjetnost, da vam bodo rekli: torej ste od tam, od koder prihajajo drevesasti kolači!“

Da sta tradicija in sloves te specialitete neokrnjena, kaže med drugim dejstvo, da je pri neki anketi glede prevladujočega mnenja o „Salzwedeler Baumkuchen“ na „Mednarodnem zelenem tednu v Berlinu“ („Internationale Grüne Woche Berlin“) leta 2005 od 500 vprašanih 60,6 % že kdaj slišalo ali prebralo ime „Salzwedeler Baumkuchen“, od teh pa jih je bilo 92 % mnenja, da se „Salzwedeler Baumkuchen“ proizvaja le v mestu Salzwedel, pri čemer jih je 81 % temu poreklu pripisovalo tudi bistven pomen pri svoji odločitvi za nakup.

„Salzwedeler Baumkuchen“ je že približno 100 let del regionalne tradicije. O njem pišejo in pojejo pesmi, zavzema pa tudi zelo pomemben položaj v regionalnih tradicionalnih sprevodih. Danes je „Baumkuchen“ pomemben magnet za turiste, njegovo proizvodnjo pa si je mogoče ogledati v nekaterih predstavitvenih pekarnah. Od leta 2004 obstaja tudi naziv kraljica drevesastega kolača, prav tako od leta 2004 pa se enkrat letno praznuje praznik drevesastega kolača.

Tudi v turističnih vodičih (prim. Baedecker Deutschland, 1998, str. 98) in prodajnih oglasih se „Salzwedeler Baumkuchen“ prikazuje kot tradicionalna specialiteta mesta Salzwedel.

4.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Sloves salzwedelskega drevesastega kolača temelji predvsem na dolgi tradiciji proizvodnje tega proizvoda v mestu Salzwedel, rokodelskih spretnostih, razvitih pri tej proizvodnji, visoki kakovosti proizvoda in njegovi zakoreninjenosti v kulturno življenje tega mesta, označevanega tudi kot „Baumkuchen-Stadt“ („mesto drevesastega kolača“) (prim. „Deutschland Spezialitätenküche“, loc. cit.). „Salzwedeler Baumkuchen“ je torej regionalna specialiteta, katere sloves v veliki meri temelji na tesni povezavi z mestom Salzwedel, iz katerega prihaja.

Sklic na objavo specifikacije:

Celotna specifikacija je na voljo v publikaciji:

Markenblatt, 28. zvezek, z dne 11.7.2008, del 7a-aa, str. 42842

(http://publikationen.dpma.de/DPMApublikationen/dld_gd_file.do?id=581)

(1) UL L 93, 31.3.2006, str. 12.